Krisma

Krisma (kutoka Kigiriki: χρῖσμα, Khrisma, yaani mpako) ni mafuta ya kunukia yanayotumiwa na Wakristo wa madhehebu mbalimbali (Wakatoliki, Waorthodoksi, Waorthodoksi wa Mashariki, Wakatoliki wa Kale, Waanglikana, Wamormoni na baadhi ya Walutheri) katika ibada kadhaa, hasa sakramenti za ubatizo, kipaimara na daraja takatifu.

Krisma ndiyo asili ya majina Kristo, Wakristo yanayomtambulisha Yesu na wafuasi wake.

Ukristo wa Magharibi
Kanisa la Kilatini
Katika Kanisa la Kilatini mafuta ya zeituni yanachanganywa na manukato na kuwekwa wakfu na askofu akishirikiana na mapadri wa jimbo lake, kwa kawaida asubuhi ya Alhamisi kuu, baada ya kubariki mafuta ya wakatekumeni na yale ya wagonjwa.

Krisma ni ya lazima kwa sakramenti ya Kikatoliki ya Kipaimara, na inatumiwa pia katika sakramenti za Ubatizo na Daraja Takatifu. 

Katika ubatizo, ikiwa mtu aliyebatizwa hatathibitishwa kwa Kipaimara mara moja, mhudumu humtia mafuta ya krisma utosini. 

Wale waliowekwa wakfu kwa upadri, baada ya kupokea daraja hupakwa krisma kwenye mikono, na waliopewa uaskofu hutiwa mafuta kichwani na Askofu mwadhimishaji. 

Pia hutumiwa katika utakaso wa vitu kama vile makanisa na madhabahu.

Viungo vya nje

Chrism — from the Catholic Encyclopedia
Chrismatory — from the Catholic Encyclopedia
On Chrism by St. Cyril of Jerusalem
The Sanctification of the Holy Chrism Greek Orthodox Archdiocese

Jamii:Liturujia
Jamii:Sakramenti